b"\n_START_ARTICLE_\nCalumetin paniikki\n_START_PARAGRAPH_\nCalumetin paniikki (engl. Italian Hall disaster tai 1913 Massacre) oli jouluaattona 1913 Yhdysvalloissa sijaitsevassa Calumetin kaivoskaupungissa tapahtunut joukkopaniikki, jossa sai surmansa 73 ihmist\xc3\xa4. Uhreista suurin osa oli amerikansuomalaisia ja heist\xc3\xa4 l\xc3\xa4hes kaikki lapsia tai nuoria.\n_START_SECTION_\nTapahtumat\n_START_PARAGRAPH_\nOnnettomuus sattui kaupungin amerikanitalialaisten kokoontumispaikassa. Italian Hall -nimisen kaksikerroksisen rakennuksen yl\xc3\xa4kertaan oli kokoontunut lakkoilevien kaivosty\xc3\xb6l\xc3\xa4isten lapsia heille hyv\xc3\xa4ntekev\xc3\xa4isyyten\xc3\xa4 j\xc3\xa4rjestettyyn joulujuhlaan. Paikalla oli yhteens\xc3\xa4 yli 700 henke\xc3\xa4. Kesken juhlien tuntemattomaksi j\xc3\xa4\xc3\xa4nyt mies avasi yl\xc3\xa4kertaan viev\xc3\xa4n portaikon oven ja huusi rakennuksen olevan liekeiss\xc3\xa4. Mit\xc3\xa4\xc3\xa4n tulipaloa ei kuitenkaan todellisuudessa ollut. Paniikkiin joutuneet lapset rynt\xc3\xa4siv\xc3\xa4t portaikkoon, joka oli rakennuksen ulkosein\xc3\xa4ll\xc3\xa4 olleiden palotikkaiden lis\xc3\xa4ksi ainoa tie ulos. Alakertaan ensimm\xc3\xa4isen\xc3\xa4 ehtineet lapset eiv\xc3\xa4t saaneet ovia auki, vaan joutuivat takaa tulevien puristukseen ja tallomiksi._NEWLINE_Joidenkin v\xc3\xa4itteiden mukaan ovet olisivat auenneet sis\xc3\xa4\xc3\xa4np\xc3\xa4in, jolloin niiden avaaminen v\xc3\xa4kijoukon puristuksessa oli mahdotonta. V\xc3\xa4ite ei kuitenkaan pid\xc3\xa4 paikkaansa, vaan kaikkien todisteiden mukaan ne aukesivat ulosp\xc3\xa4in. Koska ovia ei kuitenkaan saatu auki, oli jonkun pit\xc3\xa4nyt lukita ne tai est\xc3\xa4\xc3\xa4 niiden avautuminen muulla tavoin. Kaikkien ahtaassa portaikossa menehtyneiden kuolinsyy oli tukehtuminen. Kuolonuhrien joukossa oli 50 amerikansuomalaista, 13 kroatialaista, 7 slovenialaista sek\xc3\xa4 3 italialaista._NEWLINE_Portaikon alap\xc3\xa4\xc3\xa4ss\xc3\xa4 huutaneen miehen henkil\xc3\xb6llisyytt\xc3\xa4 ei milloinkaan saatu selville. Yleisen arvion mukaan h\xc3\xa4n oli kaivosyhti\xc3\xb6n palkkaama tai kuului sen rahoittamaan Citizens' Alliance -j\xc3\xa4rjest\xc3\xb6\xc3\xb6n, joka oli 1900-luvun alkupuolella Yhdysvalloissa toiminut ammattiyhdistysliikett\xc3\xa4 vastustanut ryhmittym\xc3\xa4. Onnettomuuden johdosta j\xc3\xa4rjestetyss\xc3\xa4 oikeudenk\xc3\xa4ynniss\xc3\xa4 useat todistajat kertoivat n\xc3\xa4hneens\xc3\xa4 huutajalla Citizens' Alliancen rintamerkin. Ket\xc3\xa4\xc3\xa4n ei kuitenkaan tuomittu.\n_START_SECTION_\nMuistaminen\n_START_PARAGRAPH_\nVuonna 1908 valmistunut Calumetin Italian Hall purettiin 1984. Rakennuksen oviaukko j\xc3\xa4tettiin pystyyn ja se on nyky\xc3\xa4\xc3\xa4n osa onnettomuuden uhrien muistomerkki\xc3\xa4. Amerikkalainen folklaulaja Woody Guthrie teki vuonna 1941 tapauksesta kappaleen 1913 Massacre. Louis Galdierin ohjaama samanniminen dokumenttielokuva valmistui 2012."